b'\n_START_ARTICLE_\nDiaspora (ohjelmisto)\n_START_SECTION_\nHistoria\n_START_PARAGRAPH_\nDiaspora sai alkunsa kev\xc3\xa4\xc3\xa4ll\xc3\xa4 2010, kun New Yorkin yliopiston Courant-instituutissa tietotekniikkaa opiskelleet Daniel Grippi, Maxwell Salzberg, Raphael Sofaer ja Ilya Zhitomirskiy osallistuivat oikeustieteen professori Eben Moglenin sosiaalista mediaa ja yksityisyytt\xc3\xa4 k\xc3\xa4sittelev\xc3\xa4lle luennolle ja p\xc3\xa4\xc3\xa4ttiv\xc3\xa4t sen innoittamina alkaa kehitt\xc3\xa4\xc3\xa4 avoimen l\xc3\xa4hdekoodin yhteis\xc3\xb6palveluohjelmistoa, jonka l\xc3\xa4ht\xc3\xb6kohtana olisi taata k\xc3\xa4ytt\xc3\xa4jien yksityisyys. Huhtikuussa he alkoivat ker\xc3\xa4t\xc3\xa4 projektia varten lahjoituksia Kickstarter-sivuston kautta. Heid\xc3\xa4n tarkoituksenaan oli saada kokoon 10\xc2\xa0000 dollaria, mutta lahjoituksia kertyi lopulta 200\xc2\xa0000 dollarin edest\xc3\xa4._NEWLINE_Ensimm\xc3\xa4inen, kehitt\xc3\xa4jille suunnattu versio Diasporan l\xc3\xa4hdekoodista julkistettiin syyskuussa 2010, ja siit\xc3\xa4 l\xc3\xb6ydettiin aluksi useita tietoturva-aukkoja. Niiden korjaamisen j\xc3\xa4lkeen k\xc3\xa4ynnistettiin alfa-vaihe, jossa palveluun joindiaspora.com-palvelimelle alettiin l\xc3\xa4hett\xc3\xa4\xc3\xa4 kutsuja, ensisijaisesti niille henkil\xc3\xb6ille, jotka olivat lahjoittaneet rahaa Kickstarterin kautta, ja my\xc3\xb6hemmin muille._NEWLINE_Marraskuussa 2011 yksi Diasporan kehitt\xc3\xa4jist\xc3\xa4, Ilja \xc5\xbditomirski, kuoli 22-vuotiaana.\n_START_SECTION_\nTeknologia\n_START_PARAGRAPH_\nDiasporassa k\xc3\xa4ytt\xc3\xa4jien tietoja ei ole keskitetty yhdelle palvelimelle, vaan verkosto koostuu useista eri tahojen yll\xc3\xa4pit\xc3\xa4mist\xc3\xa4 palvelimista, joiden v\xc3\xa4lill\xc3\xa4 k\xc3\xa4ytt\xc3\xa4jien data liikkuu. Palvelimia kutsutaan nimell\xc3\xa4 \xe2\x80\x9dpod\xe2\x80\x9d (suom. palko). Liikenne palvelimien v\xc3\xa4lill\xc3\xa4 on salattu._NEWLINE_Diasporaan voi liitty\xc3\xa4 joko rekister\xc3\xb6itym\xc3\xa4ll\xc3\xa4 jonkun muun tahon yll\xc3\xa4pit\xc3\xa4m\xc3\xa4lle palvelimelle tai perustamalla oman palvelimen. Kehitystiimin yll\xc3\xa4pit\xc3\xa4m\xc3\xa4lle joindiaspora.com-palvelimelle liittymiseen vaaditaan t\xc3\xa4ll\xc3\xa4 hetkell\xc3\xa4 kutsu, mutta monille muille palvelimille voi liitty\xc3\xa4 ilman kutsua. Oman palvelimen perustaminen vaatii teknist\xc3\xa4 osaamista._NEWLINE_Diaspora on ohjelmoitu Ruby-ohjelmointikielell\xc3\xa4 k\xc3\xa4ytt\xc3\xa4en Ruby on Rails -ohjelmistokehyst\xc3\xa4. Diaspora on avointa l\xc3\xa4hdekoodia. Se on lisensoitu AGPLv3-lisenssill\xc3\xa4, ja osia siit\xc3\xa4 on lisensoitu my\xc3\xb6s MIT-lisenssill\xc3\xa4.\n_START_SECTION_\nOminaisuudet\n_START_PARAGRAPH_\nDiaspora-viesteiss\xc3\xa4 voi olla teksti\xc3\xa4, kuvia tai videoita. Viestej\xc3\xa4 voi kommentoida, niist\xc3\xa4 voi tyk\xc3\xa4t\xc3\xa4 tai ne voi jakaa uudelleen. Viestej\xc3\xa4 voi muotoilla yksinkertaisella merkint\xc3\xa4kielell\xc3\xa4._NEWLINE_Viestit voivat olla julkisia tai n\xc3\xa4kyvyydelt\xc3\xa4\xc3\xa4n rajoitettuja. Rajoitetut viestit n\xc3\xa4kyv\xc3\xa4t vain k\xc3\xa4ytt\xc3\xa4j\xc3\xa4n yst\xc3\xa4ville. Yst\xc3\xa4v\xc3\xa4t voi jakaa eri ryhmiin, niin sanottuihin \xe2\x80\x9dn\xc3\xa4kymiin\xe2\x80\x9d (aspects). Oletuksena k\xc3\xa4ytt\xc3\xa4j\xc3\xa4ll\xc3\xa4 nelj\xc3\xa4 n\xc3\xa4kym\xc3\xa4\xc3\xa4, \xe2\x80\x9dPerhe\xe2\x80\x9d, \xe2\x80\x9dKaverit\xe2\x80\x9d, \xe2\x80\x9dTy\xc3\xb6\xe2\x80\x9d ja \xe2\x80\x9dTuttavat\xe2\x80\x9d, mutta n\xc3\xa4kymi\xc3\xa4 voi itse luoda uusia. Yst\xc3\xa4v\xc3\xa4t eiv\xc3\xa4t n\xc3\xa4e, mink\xc3\xa4 nimiseen n\xc3\xa4kym\xc3\xa4\xc3\xa4n he kuuluvat. Yst\xc3\xa4villeen voi l\xc3\xa4hett\xc3\xa4\xc3\xa4 my\xc3\xb6s yksityisviestej\xc3\xa4._NEWLINE_Toisen k\xc3\xa4ytt\xc3\xa4j\xc3\xa4n voi mainita viestiss\xc3\xa4 kirjoittamalla @-symbolin ja h\xc3\xa4nen nimens\xc3\xa4. T\xc3\xa4ll\xc3\xb6in h\xc3\xa4n saa ilmoituksen maininnasta. Lis\xc3\xa4ksi viestins\xc3\xa4 voi merkit\xc3\xa4 hashtageilla. Hashtag koostuu sanasta ja sen edess\xc3\xa4 olevasta #-symbolista (esim. #wikipedia). Tietyill\xc3\xa4 hashtageilla merkittyj\xc3\xa4 viestej\xc3\xa4 voi etsi\xc3\xa4 hakukent\xc3\xa4ss\xc3\xa4 ja niit\xc3\xa4 voi alkaa seurata._NEWLINE_Diasporan voi yhdist\xc3\xa4\xc3\xa4 Facebookiin, Twitteriin ja Tumblriin. T\xc3\xa4ll\xc3\xb6in Diaspora-viestins\xc3\xa4 voi halutessaan l\xc3\xa4hett\xc3\xa4\xc3\xa4 my\xc3\xb6s n\xc3\xa4ihin palveluihin. Ihmisi\xc3\xa4 voi my\xc3\xb6s kutsua liitym\xc3\xa4\xc3\xa4n Diasporaan joko Facebookin kautta tai s\xc3\xa4hk\xc3\xb6postilla. Diasporan ensimm\xc3\xa4inen sovellus, Cubbi.es, on ty\xc3\xb6kalu, jonka avulla voi ker\xc3\xa4t\xc3\xa4 kuvia internetiss\xc3\xa4._NEWLINE_Toisin kuin esimerkiksi Facebookissa tai Google+:ssa, Diasporassa pseudonyymien k\xc3\xa4ytt\xc3\xa4minen on sallittua.'